Իշխող վերնախավը շատ լավ գիտակցում է, որ իրենց հիմնական ընտրախավը, այնուամենայնիվ, պահպանողական բնակչությունն է, որոնք կազմում են երկրի բնակչության մոտ կեսը և որոնց համար իսլամը և ազգայնականությունը կարևոր թեմաներ են։ Եթե ԱԶԿ հաջողվի իր ազդեցության տակ պահել բնակչության այս հատվածին, ապա ընտրություններում հաղթանակը բավական կդյուրանա։ Ուստի Էրդողանի և ԱԶԿ առջև կանգնած կարևորագույն մարտահրավերներից մեկը չթողնել, որպեսզի որևէ քաղաքական ուժ խլի ռազմավարական նշանակություն ունեցող այս ընտրազանգվածի մի մասը։ Իսկ այդպիսի ուժ կամ դրա հնարավորություն ունի Ազգայնական շարժում կուսակցության նախկին անդամ, նորահայտ «Լավ» կուսակցության (İYİ Parti) առաջնորդ Մերալ Աքշեները, ով ակտիվ քարոզարշավի շնորհիվ հնարավորություն ունի մեկ ու կես տարում հավաքել անհրաժեշտ քանակով ձայներ՝ Էրդողանի հաղթանակը տապալելու համար։